Organització, funcions i coordinació dels inspectors i inspectores d'educació
Funcions dels inspectors i inspectores d'educació
Actuacions dels inspectors i inspectores d'educació
Documentació de les actuacions de la Inspecció Educativa
Coordinació dels inspectors i inspectores d'educació
Assignació de centres docents i serveis i programes educatius als inspectors i inspectores d'educació
Adscripció d'equips d'inspecció a les àrees geogràfiques
Assignació d'agrupaments de centres docents i serveis i programes educatius als inspectors i inspectores d'educació
Consulta a les Inspeccions Territorials
Coherència general en l'aplicació de criteris
Especialitats reconegudes als inspectors i inspectores d'educació
Horari, jornada, vacances, llicències i permisos
Accés al cos d'inspectors d'educació i provisió de llocs
Qualificació final i selecció de candidats
Nomenament de funcionaris de carrera i reconeixement d'especialitats
Comissions de serveis per a l'exercici de la funció inspectora
Formació de la Inspecció d'Ensenyament
Formació dels inspectors i inspectores d'educació
Pla director i avaluació de la inspecció d'ensenyament
Pla director de la Inspecció d'Ensenyament
Avaluació interna de la Inspecció d'Ensenyament
Avaluació externa de la Inspecció d'Ensenyament
Nombre màxim d'àrees geogràfiques a les delegacions territorials
Correspondència de les especialitats dels cossos de professors i de mestres amb les especialitats de la Inspecció d'acord amb el Decret 266/2000
Correspondència entre la tipologia dels llocs de treball caracteritzats per l'Ordre de 23 de gener de 1992 i les especialitats del Decret 266/2000
La Generalitat de Catalunya, en exercici de les seves competències en matèria d'educació, va dictar el Decret 266/2000, de 31 de juliol, pel qual es regula la Inspecció d'Ensenyament, per tal d'adequar la seva organització i funcionament al marc legal establert per les Lleis orgàniques 1/1990, de 3 d'octubre, d'ordenació general del sistema educatiu, i 9/1995, de 20 de novembre, de la participació, l'avaluació i el govern dels centres docents.
El Decret 266/2000 esmentat defineix les funcions i atribucions de la Inspecció d'Ensenyament i estableix les línies bàsiques relatives a la seva organització, accés, formació i avaluació, amb l'objectiu de donar resposta a les necessitats del nou sistema educatiu, a les expectatives de la comunitat escolar i a la política educativa del Govern de la Generalitat, i de contribuir a la millora de la qualitat de l'ensenyament.
D'altra banda, pel Decret 148/2002, de 28 de maig (DOGC núm. 3652, de 7.6.2002), s'ha modificat el Decret 266/2000 per tal de clarificar determinats aspectes referents a la configuració i les condicions per al nomenament dels càrrecs de direcció i organització creats pel Decret esmentat.
L'assoliment de la qualitat de l'ensenyament requereix la millor atenció als centres docents i als serveis educatius, i la funció inspectora és un factor primordial d'aquesta atenció.
Esdevé, per tant, necessària la major eficàcia de l'activitat dels inspectors i inspectores i la seva coherència global, tot procurant que l'organització i el funcionament de la Inspecció s'adeqüin a la realitat escolar de cada territori i a les demandes del sistema educatiu, tant de caràcter general com de caràcter curricular.
D'altra banda, és necessari organitzar la dedicació laboral dels inspectors i inspectores d'educació amb mecanismes de flexibilitat que permetin, en el marc de la dedicació establerta amb caràcter general per al personal funcionari de la Generalitat de Catalunya, la seva compatibilitat amb l'abast temporal de l'activitat escolar.
La contribució de la Inspecció d'Ensenyament a la millora de la qualitat del sistema educatiu requereix també un alt nivell de capacitació professional dels inspectors i inspectores i, per tant, una correcta formació —inicial i permanent—, un sistema de selecció eficient i processos d'avaluació adequats.
En conseqüència, mitjançant aquesta Ordre, es desplega l'organització, les funcions i actuacions, i la coordinació dels inspectors i inspectores d'educació i el procediment d'assignació de centres, serveis i programes educatius, el reconeixement d'especialitats, l'horari i la jornada laborals, les vacances, les llicències i els permisos dels inspectors i inspectores, l'accés al cos d'Inspectors d'Educació, la formació dels inspectors i inspectores, i el pla director i l'avaluació de la Inspecció d'Ensenyament.
L'organització de la Inspecció d'Ensenyament amb criteris territorials requereix la seva adequació a cada realitat escolar i implica la determinació d'àrees geogràfiques que tinguin en compte la distribució i l'organització territorials dels centres docents i l'àmbit d'incidència dels diferents serveis educatius, així com la configuració administrativa present en cada delegació territorial.
L'adscripció d'equips d'inspecció a les diferents àrees geogràfiques ha de contribuir, en el vessant general de l'actuació dels inspectors i inspectores, a la cohesió i a l'optimització de l'acció inspectora en aquestes àrees.
L'actuació especialitzada de la Inspecció d'Ensenyament ha de donar resposta als requeriments de caràcter curricular i als propis de l'educació infantil i de la formació professional, així com als derivats dels aspectes més rellevants de la gestió educativa dels centres docents i dels serveis educatius.
Les àrees específiques són el marc organitzatiu que facilita i potencia l'actuació dels inspectors i inspectores en el vessant especialitzat de la seva activitat.
Aquesta Ordre regula els corresponents marcs organitzatius —amb criteris territorials i d'especialitat— així com la seva direcció i coordinació, i estableix el procediment d'assignació de centres docents i de serveis i programes educatius als inspectors i inspectores d'educació, amb criteris coherents amb aquells que informen l'organització de la Inspecció d'Ensenyament, prioritzant l'adequació a l'organització escolar del territori, l'atenció al major nombre de requeriments dels centres i serveis de l'àrea geogràfica i el treball en equip.
A més, regula el procediment de reconeixement d'especialitats per a l'exercici de la funció inspectora en el vessant especialitzat de l'activitat.
Així mateix, l'Ordre determina les funcions i actuacions dels inspectors i inspectores d'educació, en el marc de les funcions que el Decret 266/2000 atribueix a la Inspecció d'Ensenyament, i es refereix a les atribucions i als principis deontològics relatius a l'activitat professional.
L'Ordre es refereix també als àmbits de treball, equips d'inspectors i inspectores d'educació que col·laboren amb la Subdirecció General de la Inspecció d'Ensenyament en la realització d'estudis de temes educatius d'interès general, i d'encàrrecs específics.
La regulació de l'horari i la jornada laborals i de les vacances, llicències i permisos dels inspectors i inspectores d'educació té com a objectiu possibilitar l'atenció a les necessitats i a l'abast temporal de l'activitat escolar, respectant la dedicació laboral que amb caràcter general els correspon com a personal funcionari i facilitant alhora el marc de referència per a l'aplicació, en el seu cas, de la normativa sobre compatibilitat del personal al servei de l'Administració de la Generalitat.
L'Ordre desplega el procediment d'accés al cos d'Inspectors d'Educació, establint, en el marc de les normes bàsiques que el regulen, el barem al qual s'ajustarà en la fase de concurs la valoració de la trajectòria professional dels candidats i els seus mèrits específics com a docents, el desenvolupament i la qualificació de les proves de la fase d'oposició, incloent-hi el temari B relatiu a la segona prova, i les especificacions corresponents al període de pràctiques.
Així mateix, l'Ordre determina el procediment per a la concessió de comissions de serveis a personal docent per a l'exercici temporal, en ocasió de vacant, de la funció inspectora.
El perfil professional de l'inspector/a d'educació ha d'estar configurat per un conjunt de valors i competències i per un ampli ventall de coneixements de caràcter docent i juridicoadministratiu.
En aquest sentit, l'Ordre preveu la formació dels inspectors i inspectores, tant inicial com permanent i tant en el vessant general com en l'especialitzat de la seva activitat, per tal de procurar el millor exercici de les seves funcions i la seva contribució a la qualitat del sistema educatiu.
El pla director de la Inspecció d'Ensenyament concreta les activitats específiques que tots els inspectors i inspectores d'educació han de dur a terme de forma prioritària en un període determinat, i estableix les línies i els criteris per a l'actuació, en el marc de les funcions que la Inspecció té encomanades i de les prioritats educatives definides pel Departament d'Ensenyament.
L'Ordre es refereix al seu contingut i a la seva vigència i el pren com a referent bàsic per a l'avaluació de la Inspecció d'Ensenyament, pel que fa al grau d'assoliment dels objectius establerts i a la idoneïtat de les actuacions desenvolupades.
En virtut d'això, amb el tràmit previ de consulta i participació amb els representants del personal al servei de les administracions públiques, amb el dictamen del Consell Escolar de Catalunya, d'acord amb el dictamen de la Comissió Jurídica Assessora, a proposta del secretari general del Departament d'Ensenyament,
1.1 La Inspecció d'Ensenyament s'organitza amb criteris territorials, d'acord amb l'estructura territorial del Departament d'Ensenyament, i amb criteris d'especialització, segons l'ordenació curricular i d'altres aspectes fonamentals del sistema educatiu.
1.2 Atenent els criteris territorials, els inspectors i inspectores d'educació estan destinats a llocs de treball de caràcter docent de les delegacions territorials del Departament d'Ensenyament.
Així mateix, cada inspector/a és adscrit a una Àrea Específica pel subdirector/a general de la Inspecció, atenent els criteris d'especialitat.
1.3.1 Els inspectors i les inspectores d'educació destinats a cada Delegació Territorial integren la Inspecció territorial.
1.3.2 La direcció de la Inspecció territorial correspon a l'inspector/a en cap amb les funcions que li atribueix l'apartat primer de l'article 7 del Decret 266/2000, sens perjudici de les funcions que corresponen a la Subdirecció General de la Inspecció d'Ensenyament i de la dependència orgànica del delegat/ada territorial.
De l'inspector/a en cap depèn un inspector/a en cap adjunt amb les funcions que l'inspector/a en cap li delega.
1.3.3 La Inspecció territorial serà convocada periòdicament per l'inspector/a en cap per tal de fer efectiva la seva participació en les qüestions previstes a l'apartat sisè de l'article 7 del Decret 266/2000 i a l'article 10 d'aquesta Ordre.
1.3.4 A cada Inspecció territorial l'inspector/a en cap proposarà al delegat/ada territorial la determinació de les àrees geogràfiques a què fa referència l'apartat vuitè de l'article 7 del Decret 266/2000, en les quals, d'acord amb la planificació i l'ordenació escolar del territori, és necessari coordinar l'actuació dels inspectors i inspectores que tenen assignats els centres docents i els serveis i programes educatius corresponents.
La delimitació de les àrees geogràfiques ha de tenir en compte la integritat dels àmbits de vinculació escolar entre centres que imparteixen educació infantil i primària i centres que imparteixen educació secundària, així com l'organització administrativa del territori —comarcal i municipal— i l'àmbit d'incidència dels serveis i programes educatius del Departament d'Ensenyament.
El nombre d'àrees geogràfiques determinat a aquests efectes en cada delegació territorial no serà superior al que s'estableix a l'annex 1 d'aquesta Ordre.
1.3.5 El delegat/ada territorial resoldrà en relació amb el nombre i delimitació de les àrees geogràfiques.
Resoldrà, així mateix, en relació amb la configuració dels equips d'inspecció i amb la seva adscripció a les àrees geogràfiques, a proposta de l'inspector/a en cap d'acord amb les previsions de l'article 8 d'aquesta Ordre.
Per afavorir l'eficiència de l'actuació inspectora aquests equips estaran formats, en general, per un nombre d'inspectors i inspectores no inferior a cinc ni superior a vuit.
1.4 Organització per especialitats.
L'actuació especialitzada de la Inspecció d'Ensenyament s'emmarca en dotze àrees específiques corresponents a les especialitats dels inspectors i inspectores que determina l'article 12 del Decret 266/2000: vuit de vinculades a àrees de coneixement i matèries curriculars —ciències de la naturalesa, ciències socials, educació artística, educació física, llengua, llengües estrangeres, matemàtiques i tecnologia—, dues de vinculades a etapes educatives d'especial singularitat —educació infantil i formació professional específica—, i dues —atenció a la diversitat i orientació i organització de centres— relacionades amb aspectes especialment rellevants de la gestió educativa dels centres docents i dels serveis educatius.
Les àrees específiques depenen de la Subdirecció General de la Inspecció d'Ensenyament i el seu àmbit d'actuació és Catalunya.
Els inspectors i inspectores d'educació són adscrits a aquestes àrees específiques pel subdirector/a general de la Inspecció d'Ensenyament, tenint en compte les especialitats que tinguin reconegudes, d'acord amb les previsions de l'article 12 i de la disposició transitòria d'aquesta Ordre, escoltades les persones interessades.
Aquesta adscripció no podrà ser modificada, normalment, dins del període de vigència del pla director a què es refereix l'article 30 d'aquesta Ordre.
2.1 Cada inspector i inspectora d'educació exerceix, en relació amb els centres docents i els serveis i programes educatius que se li assignen, les funcions de supervisió, assessorament, avaluació i control que l'article 2 del Decret 266/2000 atribueix a la Inspecció d'Ensenyament.
En el vessant especialitzat de la seva activitat, cada inspector i inspectora d'educació exerceix també aquestes funcions en altres centres i serveis de Catalunya que se li encomanin.
En aquest cas, per encàrrec de l'inspector/a en cap si es tracta de centres, serveis i programes que corresponen a la seva delegació territorial, o del subdirector/a general a proposta del coordinador/a de l'àrea específica a la qual l'inspector o inspectora pertany, si es tracta d'un territori diferent.
Així mateix, en el marc de les funcions atribuïdes a la Inspecció d'Ensenyament en el Decret esmentat, correspon als inspectors i inspectores d'educació:
a) Contribuir a la coordinació de l'activitat inspectora i de la prestació del servei escolar en l'àrea geogràfica corresponent, en el si de l'equip d'inspecció adscrit a l'àrea.
b) Col·laborar en la planificació i la coordinació dels serveis educatius i dels recursos educatius, humans i materials, dels centres docents de la delegació territorial, aportant la necessària informació a l'inspector/a en cap o, si escau, mitjançant la participació en les comissions territorials que correspongui.
c) Participar en les reunions de la Inspecció territorial aportant i debatent, si és el cas, propostes relatives a l'organització i funcionament de la Inspecció d'Ensenyament, a l'elaboració del pla director, dels plans territorials i de les seves memòries i, en particular, a la planificació i desenvolupament de les activitats de formació, així com en relació amb qualsevol tema que afecti la Inspecció d'Ensenyament.
d) Participar en l'elaboració del pla de treball de l'àrea específica a la qual pertanyen i de les corresponents activitats de formació, en la realització dels estudis i encàrrecs que l'inspector/a coordinador de l'àrea -en aplicació del pla de treball o a sol·licitud de la Subdirecció General- els encomani, i contribuir a la determinació de criteris per a la intervenció especialitzada en centres, serveis i programes educatius.
e) Informar sobre qualsevol aspecte relacionat amb l'ensenyament, a requeriment de l'òrgan del qual depèn o d'ofici —quan així ho considerin pertinent— en relació amb els assumptes que coneguin en l'exercici de la seva activitat, i aixecar actes, amb naturalesa de document públic, quan correspongui.
f) Col·laborar en la realització dels estudis i activitats que els encarregui la Subdirecció General de la Inspecció d'Ensenyament, en el si dels àmbits de treball a què es refereix l'article 6 d'aquesta Ordre, dels quals siguin membres.
g) Col·laborar en els processos d'innovació educativa i de renovació pedagògica i en aquelles activitats relatives a l'assoliment dels objectius educatius.
h) Detectar necessitats de formació del professorat i participar en la realització d'aquesta formació quan hi siguin requerits, mitjançant la Subdirecció General de la Inspecció d'Ensenyament, per la unitat directiva responsable.
i) Dur a terme aquelles actuacions que, en el marc de les funcions atribuïdes a la Inspecció d'Ensenyament, els pugui encomanar l'inspector/a en cap del seu àmbit territorial, per pròpia iniciativa o a instància del delegat/ada territorial o del subdirector/a general de la Inspecció d'Ensenyament.
2.2 En l'exercici de les seves funcions els inspectors i inspectores d'educació tenen la consideració d'autoritat pública, amb les facultats i atribucions que estableixen els apartats quart i cinquè de l'article 3 del Decret 266/2000.
Els membres de la comunitat educativa i, en particular, els òrgans de direcció dels centres docents —i la titularitat en el cas dels centres privats— i dels serveis i programes educatius, així com les altres autoritats i personal funcionari, han de facilitar als inspectors i inspectores d'educació l'ajut i la col·laboració necessaris per al desenvolupament de la seva activitat.
2.3 Els inspectors i inspectores d'educació, en tant que autoritat pública, exerceixen les seves funcions sota els principis de legalitat i eficàcia, servint els interessos educatius generals amb objectivitat, imparcialitat, rigor, professionalitat, reserva i respecte a la dignitat i intimitat de les persones.
Així mateix, els inspectors i inspectores d'educació han de contribuir, en el seu exercici professional, al respecte dels drets i al compliment dels deures dels membres de la comunitat escolar, a la creació i manteniment en els centres docents d'un clima de confiança, cooperació i valors democràtics i a la potenciació de la convivència, la participació, el respecte i la no discriminació, a la dignificació social de la funció docent i a l'estímul de la cultura i de la llengua de Catalunya.
3.1 Els inspectors i les inspectores d'educació duran a terme, d'ofici o d'acord amb les instruccions dictades pels òrgans competents, les actuacions necessàries per al compliment de les funcions que tenen encomanades i, en particular, emmarcaran en les línies i criteris del pla director de la Inspecció d'Ensenyament, previst a l'article 5 del Decret 266/2000, i dels plans de treball territorials i de les àrees específiques —de caràcter anual— que el desenvolupen, les actuacions que se'n derivin.
3.2 El centre docent és el lloc on es desenvolupa fonamentalment l'acció educativa i, per tant, la presència de l'inspector/a en el centre docent ha de ser primordial en l'exercici de la funció inspectora.
En conseqüència, les actuacions que comporten la presència dels inspectors/es en els centres docents constitueixen el nucli bàsic del pla director.
3.3 L'activitat dels inspectors i inspectores d'educació s'inscriu normalment en el marc de treball de les inspeccions territorials i dels equips d'inspecció adscrits a les àrees geogràfiques, així com en el marc de les àrees específiques i dels àmbits de treball que es determinen en el Decret esmentat i en aquesta Ordre.
4.1 Les actuacions dels inspectors i inspectores d'educació es documenten fonamentalment mitjançant informes i actes.
Els informes i les actes es lliuren a l'inspector/a en cap.
4.2 Els informes contenen la descripció de fets, així com, amb la fonamentació normativa d'aplicació, la seva valoració i, si escau, les propostes corresponents.
En particular, els informes relatius a l'avaluació externa dels centres docents, a l'avaluació de la funció directiva i a l'avaluació de la funció docent, inclouran valoracions sobre la planificació, el desenvolupament i els resultats de l'acció educativa i sobre qualsevol aspecte que en cada cas sigui rellevant, així com les propostes que se'n derivin.
4.3 Les actes donen constància de fets directament comprovats pels inspectors/es en la seva activitat professional, comporten presumpció de certesa en relació amb aquests fets i tenen naturalesa de document públic.
A l'acta es faran constar necessàriament la data, l'hora, el lloc i el centre o servei on es realitza l'actuació, la descripció dels fets i circumstàncies concurrents i la identitat de l'inspector/a que aixeca l'acta, així com la de la persona titular o responsable del centre o servei inspeccionat o de la persona o persones afectades.
Quan sigui el cas es faran constar també les presumptes infraccions comeses, fent expressa referència a la norma presumptament vulnerada.
Sempre que la persona titular o responsable del centre o servei, o la persona o persones afectades, en exercici del seu dret, siguin presents en l'actuació inspectora que motiva l'aixecament de l'acta, es faran constar en aquesta la seva conformitat o disconformitat i les al·legacions que en el seu cas puguin formular, i l'inspector/a els lliurarà una còpia de l'acta.
En cas contrari, es farà constar a l'acta aquesta circumstància.
5.1.1 L'equip d'inspecció de cada àrea geogràfica és coordinat per un inspector/a coordinador territorial amb la funció de garantir el treball en equip dels inspectors/es que tenen assignats els centres docents i els serveis i programes educatius de cada àrea geogràfica, procurant la coherència global en el desenvolupament de les activitats.
A aquests efectes l'inspector/a coordinador territorial convocarà i conduirà les reunions de l'equip d'inspecció.
Els inspectors/es coordinadors territorials podran també dur a terme, per encàrrec de l'inspector/a en cap, altres coordinacions previstes al pla territorial, amb la finalitat de garantir la coherència en l'actuació dels inspectors i inspectores de la Inspecció Territorial que intervenen en serveis i programes educatius, en ensenyaments de règim especial o en qualsevol altre aspecte que es consideri convenient.
5.1.2 El delegat/da territorial, a proposta de l'inspector/a en cap, nomenarà un inspector/a coordinador territorial per a cada àrea geogràfica, d'acord amb el procediment previst a l'apartat cinquè de l'article 7 del Decret 266/2000.
5.1.3 L'inspector/a en cap, l'inspector/a en cap adjunt i els inspectors/es coordinadors territorials constitueixen la comissió de coordinació de la Inspecció Territorial, la qual, presidida per l'inspector/a en cap, col·labora en l'elaboració, seguiment i avaluació del pla de treball territorial i en l'impuls i la coordinació del treball en equip dels inspectors/es, en la formulació d'activitats de formació, en l'elaboració de la memòria anual i en la concreció de les qüestions relatives a l'organització i funcionament de la Inspecció Territorial.
5.2 Coordinació de les àrees específiques.
5.2.1 La coordinació de cadascuna de les àrees específiques correspon a un inspector/a coordinador d'àrea específica.
5.2.2 Els inspectors/es coordinadors d'àrea específica tenen la funció d'elaborar el pla de treball de l'àrea -per a la seva aprovació pel subdirector/a general de la Inspecció d'Ensenyament- amb la col·laboració dels inspectors i inspectores que hi pertanyen, garantint la realització dels encàrrecs que el pla director de la Inspecció d'Ensenyament assigni a l'àrea.
Així mateix, duen a terme la coordinació, el seguiment i l'avaluació de les activitats que se'n deriven, procurant la coherència global de les actuacions, i realitzen l'informe anual de l'activitat de l'àrea.
A aquests efectes convocaran i conduiran les reunions dels inspectors i inspectores de l'àrea.
Els inspectors/es coordinadors d'àrea específica col·laboren amb la Subdirecció General de la Inspecció d'Ensenyament en la coordinació amb altres unitats del Departament d'Ensenyament per a la planificació d'actuacions en àmbits d'intervenció comuna.
Per a l'estudi de temes educatius d'interès general no vinculats a cap àrea específica i per al disseny de l'actuació de la Inspecció d'Ensenyament que en el seu cas se'n pugui derivar, el subdirector/a general determinarà Àmbits de Treball constituïts per inspectors i inspectores d'educació, els quals col·laboraran amb la Subdirecció General en la realització dels corresponents encàrrecs.
Els àmbits de treball i la seva configuració es concretaran normalment en el pla director del període corresponent.
El subdirector/a general de la Inspecció d'Ensenyament pot delegar la coordinació del treball de l'àmbit en un dels seus membres.
Els criteris bàsics per a la distribució del treball en les Inspeccions Territorials són l'adequació a l'organització escolar del territori, la coordinació de l'actuació inspectora en aquest i el millor exercici de les funcions atribuïdes a la Inspecció d'Ensenyament i, per tant, són també els criteris per a l'assignació dels centres docents i dels serveis i programes educatius als inspectors i inspectores d'educació, en el marc del treball en equip.
Aquesta assignació segueix un procés que consta de dues fases: la configuració d'equips d'inspecció i la seva adscripció a les àrees geogràfiques i, posteriorment, l'assignació d'agrupaments de centres docents i serveis i programes educatius —en cada àrea geogràfica— als inspectors i inspectores d'educació membres de l'equip.
8.1 Correspon a l'inspector/a en cap configurar els equips d'inspecció que seran adscrits a les àrees geogràfiques i fer la corresponent proposta al delegat/ada territorial.
8.2 La configuració dels equips d'inspecció haurà de tenir en compte l'atenció integrada als centres docents en relació amb la vinculació escolar entre aquells que imparteixen educació infantil i primària i els que imparteixen educació secundària.
Els perfils professionals dels inspectors i inspectores que integren els equips ha d'adequar-se a la realitat escolar i a la diversitat d'ensenyaments presents en les diferents àrees geogràfiques i, fins allà on sigui possible, al major nombre de requeriments derivats de l'actuació especialitzada de la Inspecció d'Ensenyament.
En aquest sentit es tindrà en compte, en la configuració de cada equip d'inspecció, la pluralitat de coneixements i experiència en les diferents etapes educatives i, també, la diversitat quant a les àrees específiques a les quals pertanyen els inspectors i inspectores de l'equip.
Quan a l'àrea geogràfica hi hagi centres singulars d'arts plàstiques i disseny, de música i dansa o d'educació especial, es prioritzarà la presència, en l'equip d'inspecció corresponent, d'inspectors o inspectores amb els coneixements i experiència específics.
8.3 La configuració numèrica dels diferents equips d'inspecció haurà de tenir en compte una distribució equilibrada del treball entre els inspectors i inspectores de la Inspecció territorial, atenent la tipologia dels centres i serveis i la seva ubicació i, en el seu cas, l'exercici de càrrecs de comandament o de coordinació d'inspectors/es membres de l'equip.
8.4 El treball dels equips d'inspecció s'ha d'adreçar, en cada àrea geogràfica, a la millora de la qualitat en la prestació del servei educatiu.
En particular, ha de contribuir a la coordinació dels centres docents amb els serveis educatius i al seguiment de l'aplicació dels diferents programes educatius en els centres docents, a la coordinació de les activitats i plans de formació del professorat i de les actuacions d'avaluació externa dels centres docents, al correcte desenvolupament del procés d'escolarització de l'alumnat, a la relació i la col·laboració que escaiguin entre els centres docents de l'àrea geogràfica i a la coordinació de les d'actuacions relacionades amb la prestació dels serveis escolars de transport i menjador en els centres docents públics.
8.5 La configuració dels equips d'inspecció i la seva adscripció a les àrees geogràfiques, es farà per períodes de cinc anys, coincidents amb els d'aplicació d'un pla director.
9.1 Als efectes d'assignar centres docents i serveis i programes educatius als inspectors i inspectores de cada equip d'inspecció, l'inspector/a en cap determinarà agrupaments de centres docents i serveis educatius en cada àrea geogràfica, d'acord amb el nombre d'inspectors i inspectores que l'integren, tenint en compte la coherència amb l'àmbit d'actuació dels serveis educatius, la integritat dels àmbits de vinculació de centres docents que imparteixen educació infantil i primària amb centres que imparteixen educació secundària i la unitat de comarca, municipi o districte, segons el cas.
En aquest sentit, l'inspector/a en cap integrarà en cada agrupament els centres de les diferents etapes educatives que correspongui, evitant alhora la dispersió excessiva en la tipologia de centres, serveis i programes dins de cada agrupament, i realitzarà una distribució equilibrada del treball atenent la tipologia dels centres, serveis i programes de cada agrupament i la seva ubicació, tenint en compte, si s'escau, l'exercici de càrrecs de comandament o de coordinació d'inspectors i inspectores de l'equip d'inspecció corresponent.
9.2 En el marc de la configuració d'equips d'inspecció adscrits a les àrees geogràfiques, s'assignarà un agrupament de centres docents i serveis i programes educatius a cada inspector/a de l'equip corresponent.
Cada centre docent estarà assignat a un únic inspector/a i s'assignarà normalment a un únic inspector/a la totalitat dels centres docents i serveis educatius d'un municipi o comarca quan el treball que comporti així ho permeti.
9.3 Correspon a l'inspector/a en cap l'assignació dels diferents agrupaments de centres docents i serveis i programes educatius als inspectors/es de la Inspecció Territorial.
Correspon així mateix a l'inspector/a en cap l'acumulació i/o la redistribució dels centres, serveis i programes assignats als inspectors/es, com a conseqüència de baixes, permisos, canvis de nomenaments i d'altres situacions conjunturals de força major que afectin els inspectors/es de la Inspecció Territorial.
9.4 La determinació dels agrupaments de centres docents i serveis i programes educatius i l'assignació d'aquests als inspectors i inspectores es farà pel mateix període de cinc anys d'adscripció dels equips d'inspecció a les àrees geogràfiques.
9.5 L'assignació dels agrupaments de centres, serveis i programes als inspectors i inspectores d'educació tindrà en compte que els assignats en un període siguin diferents dels assignats en el període immediatament anterior.
La reiteració en l'assignació d'algun centre, servei o programa en dos períodes consecutius haurà de tenir un caràcter excepcional i una clara justificació.
L'inspector/a en cap prioritzarà les assignacions que afavoreixin la integritat dels àmbits de vinculació de centres docents que imparteixen educació infantil i primària amb centres que imparteixen educació secundària i, en l'assignació de centres singulars d'arts plàstiques i disseny, de música i dansa, i d'educació especial, prioritzarà, si escau, els coneixements i l'experiència específics dels inspectors/es.
No s'assignaran a un inspector/a centres, serveis o programes amb els quals es tinguin, o s'hagin tingut en els últims cinc anys, relacions de caràcter professional, institucional o familiar, que suposin una incompatibilitat deontològica amb l'exercici de les seves funcions.
L'inspector/a en cap consultarà la Inspecció territorial en relació amb la proposta de delimitació de les àrees geogràfiques i en relació amb l'aplicació dels criteris per a la configuració dels equips d'inspecció i dels agrupaments de centres docents i serveis i programes educatius.
Així mateix, l'inspector/a en cap escoltarà els inspectors i inspectores en el procés de configuració dels equips d'inspecció i per assignar-los agrupaments de centres docents i serveis i programes educatius.
Per a l'acumulació i/o la redistribució conjuntural dels centres, serveis i programes assignats als inspectors/es a què es refereix el tercer apartat de l'article 9 d'aquesta Ordre, l'inspector/a en cap escoltarà els membres de l'equip o equips d'inspecció afectats.
Als inspectors i inspectores d'educació se'ls podran reconèixer, en el marc de les especialitats establertes a l'article 12 del Decret 266/2000, altres especialitats diferents d'aquelles que els hagin estat reconegudes d'acord amb la disposició transitòria 1 del Decret esmentat, o d'aquelles per les quals accedeixin al cos d'Inspectors d'Educació, si reuneixen algun dels requisits següents:
a) Ser funcionari o funcionària de carrera dels cossos de professors d'ensenyament secundari, de professors tècnics de formació professional, de professors i de mestres de taller d'arts plàstiques i disseny, de professors d'escoles oficials d'idiomes o de professors i de catedràtics de música i arts escèniques, d'alguna de les especialitats relacionades amb les pròpies de la Inspecció d'Ensenyament a què es refereix l'article 12 del Decret 266/2000, d'acord amb les correspondències que s'estableixen a l'annex 2 d'aquesta Ordre, o haver-ne obtingut el reconeixement d'habilitació especial corresponent.
b) Ser funcionari o funcionària de carrera del cos de mestres, d'alguna de les especialitats relacionades amb les pròpies de la Inspecció d'Ensenyament a què es refereix l'article 12 del Decret 266/2000, d'acord amb les correspondències que s'estableixen a l'esmentat annex 2, o haver-ne obtingut la capacitació o l'habilitació extraordinària corresponent.
c) Acreditar una titulació universitària relacionada amb l'especialitat de la Inspecció d'Ensenyament per a la qual se sol·licita el reconeixement.
15.1 La jornada laboral setmanal dels inspectors i inspectores d'educació és, normalment, l'establerta amb caràcter general per al personal funcionari de la Generalitat de Catalunya.
Quan el servei es presta fora de la seu territorial, el temps de treball inclou el destinat als desplaçaments necessaris per a la realització de l'activitat.
15.2 La prestació diària de la jornada laboral es fa, amb caràcter general, en horari partit, amb una interrupció mínima d'una hora al migdia.
El secretari/ària general del Departament d'Ensenyament establirà els períodes en els quals els inspectors/es d'educació podran realitzar la jornada contínua.
15.3 La Inspecció d'Ensenyament, per raó de les seves funcions, ha d'adequar la seva activitat a les necessitats i a l'abast temporal de l'activitat escolar, en totes les seves etapes, nivells i règims d'ensenyament.
L'horari i la jornada laboral de cada inspector/a d'educació ha de permetre aquesta atenció a les necessitats derivades de l'activitat escolar i del seu abast temporal, en relació amb els centres docents i els serveis i programes educatius que té assignats, en el marc de la dedicació laboral que, amb caràcter general, es determina als apartats anteriors d'aquest article, mitjançant els mecanismes de flexibilitat adients.
15.4 Els inspectors i inspectores d'educació orientaran la flexibilitat en el seu horari i jornada laborals a donar l'atenció més efectiva als centres docents i als serveis i programes educatius que tinguin assignats, i a tots els altres requeriments inherents a l'exercici de la funció inspectora.
En el context d'aquesta flexibilitat, l'inspector/a en cap podrà requerir motivadament la intervenció dels inspectors/es en el moment que consideri que les necessitats del servei ho justifiquen.
15.5 Als efectes de la concessió o denegació de compatibilitat en aplicació de la Llei 21/1987, de 26 de novembre, d'incompatibilitats del personal al servei de l'Administració de la Generalitat, es tindrà en compte l'horari setmanal que, d'acord amb els criteris establerts als apartats anteriors d'aquest article, realitzi habitualment l'inspector/a d'educació sol·licitant.
En relació amb la flexibilitat en la dedicació laboral dels inspectors i inspectores d'educació i amb el gaudi d'una concessió de compatibilitat, caldrà tenir present que l'activitat inspectora és la primera dedicació.
15.6 L'inspector/a en cap és el responsable, sens perjudici de les competències del delegat/da territorial, del compliment de l'horari i la jornada laborals dels inspectors i inspectores i establirà, a aquests efectes, el procediment oportú per al seu seguiment.
Els inspectors i inspectores d'educació realitzaran un mes de vacances anuals, normalment en el període comprès entre l'1 de juliol i el 31 d'agost.
L'inspector/a en cap tindrà en compte, en la distribució dels torns de vacances dintre d'aquest període, que es garanteixi la necessària atenció al servei.
El marc per a la concessió de llicències i permisos als inspectors/es d'educació és el Decret legislatiu 1/1997, de 31 d'octubre, pel qual s'aprova la refosa en un Text únic dels preceptes de determinats textos legals vigents a Catalunya en matèria de funció pública, aplicable amb caràcter general al personal funcionari de l'Administració de la Generalitat de Catalunya.
Correspon al delegat/ada territorial, escoltat l'inspector/a en cap, la concessió de les llicències i permisos que, d'acord amb l'esmentat Decret legislatiu, estiguin subordinades a les necessitats del servei.
18.1 Els requisits dels aspirants i el sistema de selecció per a l'accés al cos d'Inspectors d'Educació, així com la composició del tribunal, són els establerts als articles 11 i 13 del Decret 266/2000, de 31 de juliol, pel qual es regula la Inspecció d'Ensenyament.
18.2 El procediment per a l'accés al cos d'Inspectors d'Educació, de conformitat amb el que el mateix Decret determina, consta de les fases de concurs i oposició, i d'un període de pràctiques.
Les corresponents convocatòries determinaran el nombre total de places ofertes.
Així mateix, les convocatòries concretaran les especialitats -de les determinades a l'article 12 del Decret 266/2000- per les quals podran participar els candidats a accedir al cos d'Inspectors d'Educació
19.1 En la fase de concurs es valoraran la trajectòria professional dels candidats i els seus mèrits específics com a docents.
19.2 Les convocatòries s'ajustaran en aquesta fase als apartats i puntuacions següents:
a) Exercici de càrrecs directius i de coordinació:
Per cada any com a director o directora d'un centre docent, amb avaluació positiva: 0,75 punts.
Per l'exercici d'altres càrrecs directius i de coordinació:
2.1 Per cada any com a cap d'estudis, secretari o secretària, o anàlegs: 0,25 punts.
2.2 Per cada any de servei com a coordinador o coordinadora de cicle en l'educació primària o cap de departament en l'educació secundària, o anàlegs: 0,1 punts.
2.3 Per cada any de servei en llocs de treball de l'Administració educativa de nivell 26 o superior: 0,5 punts.
Per cada any d'experiència docent que superi els deu exigits com a requisit: 0,1 punts.
Per la valoració positiva en la seva funció docent d'acord amb els criteris de l'article 30 de la Llei orgànica 9/1995, de 20 de novembre, de la participació, l'avaluació i el govern dels centres docents: 2 punts.
Per cada titulació superior diferent de l'exigida per ingressar al cos des del qual s'accedeix: 1 punt.
Per tenir la condició de catedràtic: 2 punts.
Per cada any d'exercici de la funció inspectora: 0,9 punts.
Per cada any d'activitat docent o d'inspecció educativa relacionada amb les especialitats de la Inspecció en què es participa, en el primer cas segons les correspondències establertes a l'Annex 2 d'aquesta Ordre: 0,2 punts (fins a un màxim de 2 punts).
Per activitats de formació i recerca i publicacions relacionades amb les especialitats en què es participa i/o amb la gestió i avaluació dels centres docents i dels serveis i programes educatius: fins a un màxim de 2 punts.
La puntuació màxima que es podrà concedir en aquest apartat és de 4 punts.
19.3 La fase de concurs s'haurà de resoldre prèviament a la realització de la fase d'oposició.
Les convocatòries establiran la puntuació mínima que cal obtenir en la fase de concurs per passar a la fase d'oposició que, en tot cas, no serà inferior a quatre punts.
20.1 En la fase d'oposició es valorarà la possessió dels coneixements pedagògics i d'administració i legislació educatives necessaris per al desenvolupament de les funcions pròpies de la inspecció educativa, i el domini de les tècniques adequades per al seu exercici.
Aquesta fase constarà de tres proves, les dues primeres acreditatives dels coneixements i la tercera relacionada amb les tècniques esmentades.
20.2 El temari A, relatiu a la primera prova, que inclou temes generals referits a qüestions de pedagogia general, currículum bàsic i el seu desenvolupament, organització escolar, administració i legislació educativa bàsica, avaluació i supervisió, és l'aprovat per Ordre del Ministeri d'Educació i Ciència de 10 de gener de 1996 (BOE núm. 12, de 13.1.1996).
El temari B, relatiu a la segona prova, que inclou temes de caràcter específic referits a les característiques pròpies dels nivells i etapes educatius i al desenvolupament curricular i a la seva metodologia didàctica, a l'organització i administració dels centres docents i a la legislació propis de Catalunya, s'aprova per aquesta Ordre i hi figura com a annex 4.
20.3 El contingut i la seqüència de les proves serà com segueix:
a) Prova comuna consistent en el desenvolupament per escrit d'un tema de caràcter general i d'actualitat, referit al sistema educatiu en el seu conjunt, elegit pel candidat entre dos que li proposi el tribunal relacionats amb el temari A establert amb caràcter bàsic, tot i que no responguin literalment a cap dels seus enunciats.
La prova serà llegida pel candidat davant el tribunal, el qual podrà formular-li les preguntes que consideri convenient, relacionades amb el tema.
b) Prova específica consistent en l'exposició oral de dos temes, extrets a l'atzar pel candidat, del temari B que s'inclou com a annex 4 d'aquesta Ordre: l'un -de la part general del temari- relacionat amb legislació administrativa sobre l'organització i administració dels centres docents i l'ordenació del sistema educatiu a Catalunya, i l'altre -de la part d'especialitat del temari- relacionat amb el desenvolupament curricular, la metodologia didàctica i altres aspectes propis de l'especialitat o especialitats en què es participa.
Els candidats disposaran de quinze minuts per a la preparació de cada tema, prèviament a la seva exposició oral.
El tribunal podrà formular preguntes al candidat sobre el contingut de la seva exposició, un cop finalitzada, durant un temps no superior a quinze minuts.
c) Anàlisi per escrit d'una qüestió pràctica, proposada pel tribunal, referida a les tècniques adequades per a l'exercici de la inspecció educativa.
La prova serà llegida davant el tribunal, que podrà formular al candidat les preguntes relacionades amb la qüestió proposada que consideri convenient.
20.4 Les proves es qualificaran amb puntuacions de zero a deu.
Per accedir d'una prova a la següent caldrà obtenir una puntuació igual o superior a cinc punts.
Així mateix, per superar la fase d'oposició caldrà obtenir en la tercera prova una puntuació igual o superior a cinc punts.
La qualificació de la fase d'oposició dels candidats que l'hagin superada es determinarà per la suma de les puntuacions obtingudes en les tres proves d'aquesta fase.
La puntuació final del concurs oposició és la suma de les qualificacions obtingudes en les fases de concurs i oposició.
Les convocatòries assenyalaran la manera de fer públics els resultats obtinguts pels candidats en el procés de selecció.
Es faran públiques, en tot cas, les puntuacions de la fase de concurs, les de les proves de la fase d'oposició i les puntuacions finals.
El tribunal farà pública la relació de candidats seleccionats per accedir al període de pràctiques, ordenats segons la qualificació final.
El nombre de candidats d'aquesta relació no podrà ser superior al de places convocades.
El tribunal elevarà aquesta relació al conseller o consellera d'Ensenyament per tal que es procedeixi al nomenament com a funcionaris en pràctiques dels candidats inclosos a l'esmentada relació.
22.1 Els candidats nomenats seran adscrits com a funcionaris en pràctiques a llocs de treball de la Inspecció d'Ensenyament durant un curs escolar i realitzaran un curs teoricopràctic de formació.
22.2 L'inspector/a en cap designarà un inspector/a tutor, funcionari de carrera del cos d'inspectors d'Educació o del cos d'inspectors al servei de l'Administració educativa, per a cadascun dels funcionaris en pràctiques adscrits a llocs de treball de la Inspecció Territorial corresponent, amb les funcions inherents d'assessorament de la seva activitat.
22.3 L'avaluació del període de pràctiques serà realitzada per una comissió d'avaluació atenent tant a l'exercici de la funció inspectora com a l'aprofitament del curs de formació.
Aquesta avaluació es farà en termes d'apte o no apte.
En aquest últim cas, el Departament d'Ensenyament autoritzarà la repetició del període de pràctiques, per una sola vegada.
El conseller o la consellera d'Ensenyament declararà la pèrdua de tots els drets al nomenament com a funcionaris de carrera del cos d'inspectors d'Educació, mitjançant resolució motivada, dels candidats que, en el seu cas, no superin el període de pràctiques en aquesta segona oportunitat.
La comissió d'avaluació serà presidida pel subdirector/a general de la Inspecció d'Ensenyament i en formaran part com a vocals dos inspectors/es en cap designats per sorteig.
Aquesta comissió disposarà de les actes del curs de formació i dels informes sobre l'exercici professional de cada funcionari en pràctiques emesos per l'inspector/a tutor del candidat, per l'inspector/a en cap de la Inspecció Territorial on el candidat hagi tingut el lloc de treball i pel coordinador/a de l'àrea específica a la qual hagi estat adscrit.
22.4 La comissió considerarà positiva l'avaluació de l'exercici de la funció inspectora dels funcionaris en pràctiques que hagin exercit prèviament com a inspectors/es d'educació -en comissió de serveis- durant un període igual o superior a dos cursos.
En conseqüència, no seran necessaris en aquest cas ni la designació de tutor ni els informes a què fan referència els apartats anteriors d'aquest article.
Aquests funcionaris estaran exempts, així mateix, del curs de formació a què fa referència el primer apartat d'aquest article.
Si el període previ d'exercici de la funció inspectora és inferior a dos cursos però igual o superior a un, es podrà prescindir de la designació de tutor i emetre's de forma immediata els informes pertinents, referint-los a aquest període o, altrament, s'actuarà en la forma prevista amb caràcter general.
En el primer cas, els informes s'hauran de pronunciar en relació amb la conveniència de la realització del curs de formació.
A aquests efectes, es computarà com un curs d'exercici de la funció inspectora un període no inferior a sis mesos del curs acadèmic corresponent.
23.1 Finalitzat el període de pràctiques i comprovat que els candidats declarats aptes compleixen els requisits establerts en la convocatòria, es publicarà la relació d'aspirants que han superat el procés de selecció i es procedirà al seu nomenament com a funcionaris de carrera.
Els requisits establerts a les convocatòries s'ajustaran al que disposa l'article 11 del Decret 266/2000, de 31 de juliol, pel qual es regula la Inspecció d'Ensenyament.
A aquests efectes, s'entén com a experiència docent en els centres i nivells que integren el sistema educatiu la prestació de serveis de docència directa a l'alumnat en un centre docent públic o privat i les activitats desenvolupades per personal docent en serveis i programes educatius i en altres unitats de l'Administració educativa, així com en l'exercici de responsabilitats sindicals en l'àmbit docent.
23.2 Als inspectors i inspectores que hagin accedit per aquest procediment al cos d'Inspectors d'Educació se'ls reconeixerà l'especialitat en la qual hagin superat l'accés.
24.1 En ocasió de vacant, per inexistència de disponibilitat dels funcionaris del cos, es podran incorporar funcionaris docents a l'exercici de la funció inspectora mitjançant comissió de serveis.
Aquests funcionaris docents hauran de reunir els requisits establerts a l'article 11 del Decret 266/2000, de 31 de juliol, pel qual es regula la Inspecció d'Ensenyament.
24.2 El subdirector/a general de la Inspecció d'Ensenyament efectuarà al secretari/ària general del Departament d'Ensenyament proposta raonada d'adscripció d'un funcionari docent al lloc vacant, d'acord amb les necessitats funcionals de la Inspecció d'Ensenyament a Catalunya en les diferents especialitats i d'acord amb les necessitats pròpies de la Inspecció territorial on hagin de prestar serveis.
A aquests efectes, el subdirector/a general sol·licitarà de l'inspector/a en cap corresponent informe relatiu a les circumstàncies professionals dels funcionaris proposats en relació amb aquestes necessitats específiques, particularment referides als darrers cursos escolars, i realitzarà una entrevista a aquests funcionaris.
24.3 Als efectes de l'exercici de la funció inspectora en el vessant especialitzat, als funcionaris docents que ocupin llocs de treball de la Inspecció educativa en comissió de serveis se'ls atribuirà l'especialitat per la qual han estat proposats i seran adscrits a l'àrea específica corresponent.
Per al millor exercici de les funcions que aquesta Ordre assigna als inspectors i inspectores d'educació i, en conseqüència, per a la contribució de la Inspecció d'Ensenyament a la qualitat i a la millora del sistema educatiu i als processos de renovació pedagògica, el Departament d'Ensenyament durà a terme activitats formatives per al perfeccionament i actualització dels inspectors i inspectores en els coneixements i tècniques generals i especialitzats propis de les seves funcions.
La formació dels inspectors i inspectores d'educació és inicial i permanent.
27.1 La formació permanent en l'exercici professional és un dret i un deure per a tots els inspectors i inspectores d'educació.
27.2 La formació permanent té com a objectiu el perfeccionament i l'actualització professional dels inspectors i inspectores d'educació en els vessants general i especialitzat de l'exercici de les seves funcions.
Les activitats de formació permanent es desenvoluparan, preferentment, en el marc de les inspeccions territorials i de les àrees específiques.
Aquesta formació ha de respondre a les finalitats següents:
Aprofundiment en els coneixements i les tècniques derivats dels objectius i continguts específics del pla director.
Actualització professional en relació amb nous requeriments del sistema educatiu i de la realitat escolar.
Les activitats de formació que es deriven dels requeriments del pla director tenen, en tots els casos, caràcter obligatori i es realitzen dins l'horari laboral.
27.3 La formació permanent dels inspectors i inspectores d'educació es referirà als valors i a les competències inherents a la funció inspectora, així com als coneixements relatius a les diferents àrees, matèries, programes, ensenyaments i nivells en què s'ordena el sistema educatiu i als corresponents processos d'ensenyament-aprenentatge, a l'organització i gestió de centres, als models d'avaluació i millora de la qualitat, a la interculturalitat en l'àmbit escolar, als procediments administratius, a les tecnologies de la informació i la comunicació, i a tots aquells altres aspectes que incideixen en l'educació.
27.4 La Subdirecció General inclourà en el pla director un pla específic de formació permanent de la Inspecció d'Ensenyament i es tindrà en compte la participació dels inspectors i inspectores d'educació en activitats formatives previstes amb caràcter general pel Departament d'Ensenyament, així com el seu accés a les convocatòries de llicències per estudis i ajuts individuals i als programes d'intercanvi d'àmbit estatal o amb altres països.
27.5 Les activitats de formació permanent de la Inspecció educativa són de caràcter col·lectiu i individual.
Les activitats de formació permanent de caràcter col·lectiu -cursos, seminaris, conferències, sessions d'autoformació i d'altres- i les de caràcter individual -llicències d'estudi, participació en jornades i congressos, intercanvis i d'altres- han de contribuir a facilitar el contrast de criteris i estratègies per a les actuacions, a millorar l'actuació individual i col·lectiva i a potenciar el treball en equip.
Per al desenvolupament dels plans de formació de la Inspecció educativa el Departament d'Ensenyament podrà establir acords de col·laboració amb altres Administracions educatives, col·legis professionals i d'altres institucions i entitats i, preferentment, amb les Universitats.
Així mateix, el Departament d'Ensenyament facilitarà l'assistència dels inspectors i inspectores d'educació a activitats de formació organitzades per altres institucions i entitats, que puguin contribuir al millor desenvolupament del seu exercici professional, sempre que es garanteixi una atenció suficient al servei.
Les activitats del pla de formació permanent de la Inspecció d'Ensenyament seran reconegudes com a mèrit, en la forma que s'estableixi, en tots els procediments i convocatòries de caràcter general, promoguts pel Departament d'Ensenyament, que incloguin la formació en les corresponents condicions o barems de valoració.
En particular, aquestes activitats formatives tindran un reconeixement específic en els procediments i convocatòries propis de la Inspecció educativa.
30.1 Les línies i criteris d'actuació de la Inspecció d'Ensenyament en un període determinat, en el marc de les funcions que té encomanades i d'acord amb les prioritats que estableix el Departament d'Ensenyament, es concreten en cada pla director, amb l'objectiu de donar coherència global a les activitats dels inspectors i inspectores d'educació que se'n deriven.
El pla director defineix les activitats específiques de supervisió, assessorament i avaluació que tots els inspectors i inspectores d'educació han de dur a terme de forma prioritària en els centres docents, tant de titularitat pública com privada, i en els serveis i programes educatius de Catalunya.
A aquests efectes, ha d'establir criteris, orientacions, metodologia i, si escau, instruments, comuns per a les activitats previstes que, a l'hora que permetin l'objectiu bàsic de la millor atenció als centres, serveis i programes, facilitin l'obtenció de dades amb el grau d'eficiència i homogeneïtat necessaris per a la realització, en el seu cas, d'estudis i informes de caràcter global.
30.2 El pla director determina la composició de les àrees específiques previstes en aquesta Ordre i defineix els encàrrecs que, en el seu període de vigència, els correspon dur a terme.
30.3 El pla director determina —per al seu període de vigència— els àmbits de treball, la composició dels corresponents equips d'inspectors i inspectores que els integren i els encàrrecs que se'ls assignen.
Excepcionalment, per a la realització d'encàrrecs d'especial rellevància que s'originin durant la seva aplicació, el subdirector/a general de la Inspecció d'Ensenyament pot determinar àmbits de treball no previstos en el pla director.
30.4 Els plans directors tindran, normalment, una vigència de cinc anys i inclouran una temporització de les diferents activitats.
La Subdirecció General de la Inspecció d'Ensenyament, amb la col·laboració de la Comissió Assessora, establirà els mecanismes periòdics de revisió del pla director que permetin -durant la seva vigència- els ajustaments que es considerin pertinents i l'adequació a noves prioritats que el Departament d'Ensenyament pugui determinar.
30.5 El desenvolupament del pla director i el seu major grau de concreció es realitzen mitjançant els plans de treball de les inspeccions territorials i de les àrees específiques, de caràcter anual, els quals, tot respectant les prioritats del pla director, incorporaran, respectivament, les activitats derivades d'objectius propis del territori, i aquelles altres que es considerin d'interès per al sistema educatiu en el marc de l'actuació especialitzada de la Inspecció d'Ensenyament.
31.1 Per tal de valorar el grau d'assoliment dels objectius i la idoneïtat de les actuacions que es desenvolupen, el pla director de la Inspecció d'Ensenyament, així com els plans de treball territorials i de les àrees específiques, inclouran mecanismes de seguiment i avaluació.
31.2 L'inspector/a en cap és el responsable del seguiment i avaluació del pla de treball territorial corresponent i de l'elaboració de la memòria anual de l'activitat de la Inspecció Territorial, la qual inclourà les actuacions realitzades, el grau d'assoliment dels objectius del pla i la seva valoració, així com la contribució dels inspectors i inspectores d'educació del seu àmbit territorial a l'assoliment d'aquests objectius.
31.3 L'inspector/a coordinador d'àrea específica és el responsable del seguiment i avaluació del pla de treball corresponent i de l'elaboració de l'informe anual de l'activitat de l'àrea, el qual inclourà les actuacions realitzades, el grau d'assoliment dels objectius del pla i la seva valoració, així com la contribució dels seus membres a l'assoliment d'aquests objectius.
31.4 El subdirector/a general és el responsable del seguiment i avaluació del pla director de la Inspecció d'Ensenyament i de l'elaboració de la memòria final relativa a les actuacions realitzades, al grau d'assoliment dels seus objectius i a la seva valoració.
Així mateix, la Subdirecció General de la Inspecció d'Ensenyament elabora els informes i estudis resultants del desenvolupament del pla director.
32.1 El Departament d'Ensenyament avaluarà el compliment de les funcions encomanades a la Inspecció d'Ensenyament, amb la finalitat d'afavorir la millora permanent en l'exercici de la inspecció dels centres, serveis i programes que integren el sistema educatiu i la seva contribució a la qualitat de l'ensenyament a Catalunya.
32.2 Aquesta avaluació serà duta a terme per una comissió constituïda pel secretari/ària general —que la presidirà— i dos responsables d'unitats directives del Departament d'Ensenyament, i per dues personalitats rellevants de les universitats catalanes o d'institucions educatives de prestigi d'àmbit nacional o internacional, nomenats pel conseller o consellera d'Ensenyament.
La comissió emetrà un informe d'avaluació referit al grau de compliment de les funcions que té assignades la Inspecció d'Ensenyament, el qual podrà incloure propostes relatives a la millora en la seva organització i funcionament, i en la formació dels seus membres, que consideri escaients.
L'informe s'emetrà en el termini de sis mesos a partir de l'acabament de la vigència del pla director que correspongui.
D'acord amb la disposició transitòria 1 del Decret 266/2000, als inspectors/es que van accedir a llocs de treball pels concursos de mèrits convocats per la Resolució de 22.3.1990 (DOGC núm. 1274, de 30.3.1990), per l'Ordre de 23.1.1992 (DOGC núm. 1549, de 31.1.1992) i per la Resolució de 28.7.1995 (DOGC núm. 2803, de 2.8.1995) i a aquells que van ser adscrits al lloc de treball per la Resolució de 3.8.1993 (DOGC núm. de 10/9/93) se'ls podran reconèixer les especialitats que correspongui segons l'annex 3 i també en aplicació del que estableix l'article 12 d'aquesta Ordre.
Així mateix, quan hagin estat membres d'una àrea específica de treball de la Inspecció d'Ensenyament —de les previstes al Decret 266/2000, de 31 de juliol, o a l'empara del Decret 163/1989, de 23 de juny— durant un període no inferior a dos cursos escolars, se'ls podrà reconèixer l'especialitat relacionada amb aquesta experiència professional.
A aquests efectes, el secretari/ària general del Departament d'Ensenyament resoldrà en relació a les especialitats que es reconeixen a cada inspector/a, a proposta del subdirector/a general de la Inspecció d'Ensenyament, escoltades les persones interessades.
Cos de professors d'ensenyament secundari
Llengües oficials d'altres C.A.
Especialitats corresponents a la formació professional específica
Cos de professors tècnics de formació professional
Totes les especialitats d'aquest cos
Cos de professors i cos de mestres de taller d'arts plàstiques i disseny
Cos de professors i cos de catedràtics de de música i arts escèniques
Cos de professors d'escoles oficials d'idiomes
Llengües oficials d'altres C.A. de l'Estat
Educació primària, educació física
amb l'especialitat de ciències socials
amb l'especialitat de matemàtiques
Matemàtiques i Ciències de la naturalesa
Especialitats del Decret 266/2000
Àrea Tecnològica de serveis assistencials i socials
Àrea Tecnològica de la comunicació gràfica i audiovisual
Formació professional específica i Tecnologia
Àrea de la Transició al món laboral
Matemàtiques i ciències de la naturalesa
Matemàtiques i Ciències de la Naturalesa
Geografia, història i formació humanística
Àrea Tecnològica administrativa i de gestió
Àrea Tecnològica del sector primari
L'Estatut d'Autonomia de Catalunya.
Competències educatives de la Generalitat de Catalunya.
Estructura del Departament d'Ensenyament.
Òrgans centrals i territorials i les seves funcions.
Òrgans de participació i consulta.
Consells escolars dels centres docents.
La Funció Pública de l'Administració de la Generalitat de Catalunya.
El règim jurídic de les Administracions públiques i del Procediment Administratiu Comú.
El règim jurídic de l'Administració pública de la Generalitat de Catalunya.
Règim disciplinari del personal al servei de l'administració pública de Catalunya.
La potestat sancionadora de l'administració en relació als centres privats.
La Llei de política lingüística de la Generalitat de Catalunya.
Aplicació a l'ensenyament no universitari.
Règim d'admissió de l'alumnat als centres docents no universitaris de Catalunya.
L'escolarització de l'alumnat amb necessitats educatives especials.
Drets i deures de l'alumnat dels centres de nivell no universitari de Catalunya.
La mediació escolar com a estratègia en la gestió de conflictes.
La Inspecció d'Ensenyament a Catalunya.
Funcions i exercici de la funció inspectora.
Els principals corrents pedagògics a Catalunya des de l'inici del segle XX.
Les competències bàsiques en l'ensenyament obligatori.
L'ordenació de l'educació infantil a Catalunya.
L'ordenació de l'educació primària a Catalunya.
L'ordenació de l'educació secundària obligatòria a Catalunya.
L'ordenació del batxillerat a Catalunya.
L'ordenació de la formació professional específica a Catalunya.
Formació en centres de treball.
L'ordenació dels ensenyaments artístics a Catalunya: música, dansa i art dramàtic.
L'ordenació dels ensenyaments d'arts plàstiques i disseny a Catalunya.
Formació en centres de treball, estudis o tallers.
L'ordenació dels ensenyaments d'idiomes a Catalunya.
El tractament curricular dels continguts transversals i l'educació dels valors a Catalunya.
El règim jurídic de creació, autorització, modificació i supressió dels centres docents no universitaris a Catalunya.
Prevenció de riscos laborals en els centres docents.
El reglament orgànic dels centres docents públics que imparteixen educació infantil i primària a Catalunya.
El reglament orgànic dels centres docents públics que imparteixen educació secundària i formació professional de grau superior a Catalunya.
Organització i funcionament dels centres que imparteixen ensenyaments de règim especial.
Òrgans de govern i de coordinació dels centres docents privats acollits al règim de concerts educatius.
L'atenció educativa en el medi rural a Catalunya.
Documents de gestió i de planificació dels centres docents de nivell no universitari a Catalunya.
L'acció tutorial i l'orientació en els centres docents de Catalunya.
L'atenció a la diversitat de l'alumnat a Catalunya.
L'atenció educativa en centres i aules d'educació especial.
Les tecnologies de la informació i de la comunicació en el procés d'ensenyament-aprenentatge.
La xarxa telemàtica educativa de Catalunya.
Els serveis i programes educatius a Catalunya.
La formació permanent del professorat a Catalunya.
La formació de les persones adultes a Catalunya.
Centres i aules de formació d'adults.
Els programes de garantia social.
L'avaluació com a factor de qualitat.
Models i estratègies d'avaluació.
L'avaluació interna i externa dels centres docents.
Avaluació de la funció directiva.
Avaluació de la pràctica docent.
Acreditació per a l'exercici de la direcció dels centres públics a Catalunya.
L'avaluació dels programes i serveis educatius a Catalunya.
L'avaluació del sistema educatiu a Catalunya.
El Consell Superior d'Avaluació.
L'orientació com a activitat educativa a Catalunya.
La tutoria com a funció docent.
Elements i criteris per a l'elaboració del pla d'acció tutorial.
L'atenció a l'alumnat amb necessitats educatives especials.
Evolució de la resposta educativa per a l'alumnat amb necessitats educatives especials.
Modalitats d'escolarització d'aquest alumnat.
L'escolarització d'alumnes en centres d'educació especial a Catalunya.
Requisits mínims de les unitats i centres d'educació especial.
Atenció a l'alumnat nouvingut a Catalunya.
Estratègies per a l'educació en la interculturalitat.
Serveis i recursos educatius a Catalunya per a l'atenció a la diversitat.
Elements per a l'avaluació i la supervisió de les estratègies d'atenció a la diversitat.
La funció directiva en els centres docents.
Autonomia organitzativa i de gestió.
La gestió dels recursos en els centres docents.
Recursos materials i econòmics.
La gestió de l'acció educativa a l'aula.
Planificació i programació didàctica.
Característiques psicopedagògiques i metodològiques en les diferents etapes educatives.
Gestió de l'activitat econòmica i administrativa dels centres docents.
La innovació educativa a Catalunya.
Programes educatius a la Unió Europea.
Elements per a l'avaluació i la supervisió de la gestió dels centres docents i de la funció directiva.
La formació professional a Catalunya: finalitat, components, organització i objectius.
Accés de l'alumnat a la formació professional específica: modalitats i requisits.
L'ordenació curricular dels cicles formatius de formació professional específica a Catalunya.
Distribució i organització dels continguts.
Els cicles formatius de formació professional específica a Catalunya.
Perfils i competències professionals.
Estratègies metodològiques a la formació professional específica.
L'orientació de l'alumnat i l'acció tutorial.
Qualificació i acreditació dels cicles formatius.
La formació pràctica en centres de treball a Catalunya.
Programació de la formació pràctica en centres de treball.
Exempció de la Formació en Centres de Treball.
Altres modalitats de formació i la seva interrelació amb els subsistemes de la formació professional a Catalunya.
El Consell Català de la Formació Professional.
Elements per a l'avaluació i la supervisió de l'acció educativa en la formació professional específica.
L'ordenació curricular de l'etapa d'educació infantil a Catalunya.
Capacitats a assolir per l'alumnat en l'etapa d'educació infantil.
Organització del currículum i del procés d'avaluació.
Procés d'ensenyament-aprenentatge a l'educació infantil.
Característiques evolutives dels nens i nenes de 0 a 6 anys.
Estratègies metodològiques i d'avaluació.
Estratègies i recursos didàctics a l'etapa d'educació infantil.
Les tecnologies de la informació i la comunicació com a eina didàctica en els processos d'ensenyament-aprenentatge.
Els centres d'educació infantil a Catalunya.
Tipologies i requisits mínims dels centres.
L'atenció als nens i nenes al primer cicle d'educació infantil.
Intervenció interactiva amb l'alumnat, les famílies i l'equip docent.
L'atenció als nens i nenes al segon cicle d'educació infantil.
Processos d'ensenyament-aprenentatge.
Estratègies didàctiques i d'avaluació.
Elements per a l'avaluació i la supervisió de l'acció educativa a l'educació infantil.
(per a cadascuna de les vuit especialitats de la Inspecció relacionades amb àrees de coneixement que es determinen a l'apartat a de l'article 12 del Decret 266/2000)
L'ordenació del currículum de les àrees o matèries de l'especialitat en les diferents etapes educatives.
Característiques de la didàctica de les àrees o matèries de l'especialitat.
Fonaments psicopedagògics del seu aprenentatge i principis metodològics.
Estratègies i recursos didàctics per a l'ensenyament de les àrees vinculades a l'especialitat en l'ensenyament obligatori.
Estratègies i recursos didàctics per a l'ensenyament de les matèries vinculades a l'especialitat en l'ensenyament postobligatori.
Tractament interdisciplinar i tractament dels coneixements transversals en l'especialitat.
L'ús de les tecnologies de la informació i la comunicació en l'ensenyament-aprenentatge de les àrees o matèries de l'especialitat.
Elements per a l'avaluació i la supervisió de l'acció educativa en les àrees o matèries de l'especialitat.